কিন্তু ব্রিটেনের ইতিহাস সম্পর্কে ওয়াকিবহাল সবাই জানেন, ব্রিটেনে ব্লাসফেমি আইন প্রণয়ন করা হয়েছিল ষোড়শ শতাব্দীতে বিশেষ এক পরিপ্রেক্ষিতে। চার্চ ও রাজার মধ্যে কর্তৃত্বের দ্বন্দ্ব ক্রমান্বয়ে তীব্র হয়ে উঠতে থাকে এবং একসময় চার্চ তার একাধিপত্য প্রতিষ্ঠার কুটিল চিন্তা থেকে ব্লাসফেমি আইন প্রণয়ন করে, যাতে রাজা-বাদশাদেরও ধর্মের নামে চার্চের কর্তৃত্বের অধীনে রাখা সম্ভব হয়। আর রাজাবাদশাদেরও এ আইনের মাহাত্ম্য বুঝতে দেরি হয় না, উল্টো রাজনীতির খেলা খেলতে তারাও প্রচ্ছন্নভাবে কথা বলতে থাকেন ব্লাসফেমির সপক্ষে। এর পরিণতি এই যে সপ্তদশ শতাব্দীতে ব্লাসফেমি আইন পরিণত হয় ইংল্যান্ডের কমন ল-তে।